Solbakken: - Jeg har fått en ordenlig ripe i lakken
- Jeg tror at denne ripen i lakken for meg er en ordentlig ripe, sier Ståle Solbakken dagen etter at han fikk sparken som Wolves-trener. - Det er noen som er veldig eplekjekke og sier at nordmenn ikke kan trene i utlandet og han lykkes ikke i Köln. Men de femten andre trenerne som var i Köln og fikk sparken før meg i løpet av de ti årene var ikke nordmenn. Så enkelt er det ikke. De syv åtte som har fått sparken før meg i Championship i året er heller ikke nordmenn.Solbakken fremstår ikke som en slagen mann når han møter VG på trappen foran huset han har bodd i de siste månedene. Han avviser bestemt at årsaken til at han og Henning Berg begge har fått sparken fra prestisjejobbene i England skyldes at de kommer fra en mindre autoritær kultur. - Jeg tror at både jeg og Henning kunne fått til dette her. Henning kjenner jo kulturen enda bedre. Han har vanket i de største klubbene i England og hatt de største managerne i England, så jeg tror dette er litt tilfeldig. Så må gjerne alle ekspertene i Norge synse om både det ene og det andre, sier han og viser til både at Trond Sollied og Sven Göran Eriksson har lyktes på ulike nivåer i Europa. - Jeg beklager at vi ikke klarer å bane vei for de neste norske trenerne. For det kan godt hende at det blir vanskeligere siden vi ikke har lykkes, men jeg synes det er altfor lett å generalisere. Hvis en fra Torsby kan bli verdens best betalte trener for det mest prestisjetunge landslaget i verden ved siden av Brasil, så kan en fra Grue og fra KFUM og Oslo klare det, slår han fast.Solbakken smiler og ler, men innrømmer å være dypt såret over oppsigelsen som kom på telefon lørdag kveld etter katastrofetapet mot Luton i FA-cupen. Han mener fortsatt han var riktig mann for Wolves. - Dette var en stor sjanse som gikk tapt. Dette hadde jeg fått til. Det tror jeg. Så for meg er dette en veldig mye større ripe i lakken og nederlag personlig, som gjør at jeg er mye mer såret, skuffet og lei meg enn det jeg var i Köln, sier han. - Tviler du nå på dine trenerferdigheter? - Nei, det gjør jeg nok ikke. Jeg er rimelig sikker på at det jeg står for er noe som kan brukes, men nå får jeg ta en pust i bakken, så får vi se. - Må du endre filosofi for å lykkes i utlandet? - Nei, jeg har lykkes i alle land jeg har vært i. Jeg har spilt 60 europeiske kamper med FCK i alle mulige land og Danmark er fortsatt utlandet. Det er liksom ikke så svart hvitt. Før jul i Köln i forfjor var den beste halvåret Köln har hatt på 10 år i Bundesligaen. De første ti tolv kampene her òg var veldig solide.- Hvis du skal tenke litt fremover. Er det aktuelt for deg å snakke med Vålerenga? - Vålerenga?... nei , jeg har ikke noe planer om å snakke med noen klubber i nærmeste fremtid, sier han og humrer litt. Solbakken vil heller ikke snakke om mulighetene for å ta over landslaget når Egil Drillo Olsen gir seg. Etter ti år til sammen i HamKam, FCK, Köln og Wolverhampton vil han ha en liten pause. - Jeg får ta en liten pust i bakken og se om det er fotball en skal drive med, sier han og innrømmer at han ikke vet om han har en fremtid i utlandet. - Det vet en aldri. Da jeg tok Wolverhampton, kunne jeg ha trent i et par andre land, sier han.
Ståle Solbakken innrømmer å ha fått en dyp ripe i lakken og beklager at det nå kan bli vanskelig for andre nordmenn å få trenerjobb i England.